ZULAIKA PORTILLO (EH Bildu, 2013-11-28):
Eskerrik asko, mahaiburu andrea. Egun on guztioi.
Enplegua izan behar da Gobernu honen lehentasunetariko bat. Ez ditut emango berriro langabezi tasaren datuak, denontzako ezagunak dira eta.
Dagoen enplegua mantentzea eta enplegu berria sortzea ezinbestekoa da, baina ez du balio edozer motako enplegu berria sortzea. Lan baldintza duinekin lanpostu berriak sortzea, hori izan behar da lehentasuna.
Lan erreformak ez zigun krisia ekarri baina bai krisiaren ondorioak areagotzen laguntzen ari da eta, are gehiago, ez digu lagunduko egoera hobetzen.
Egiten diren kontratu berrietatik, bakarrik % 5a behin betiko kontratuak dira, eta lan baldintzak gero eta kaskarragoak dira. Eta pasa den astean esan genuen bezala, gaur egun lanpostu bat izatea ez du esan nahi bizi baldintza duinak izatea. Zenbat langile daude lanbide arteko gutxieneko soldata kobratzen? Milaka.
Gure taldetik hamaika aldiz esan dugu neurri eraginkorrak hartzea ezinbestekoa dela, arlo guztiak kontuan hartzea eta zeharkako neurriak martxan jartzea.
Martxoan, Jaurlaritzatik aurkeztu ziguten ekonomia erreaktibatzeko plan bat eta abenduan azalduko dizkigu Aburtok, berah iragarri duen bezala, plan horrek izan dituen emaitzak azalduko, zein programetan helburuak bete diren eta zeinetan ez. Hala ere, ez dugu abendura arte itxaron behar langabezi tasak zeintzuk diren ikusita, badakigu zein den emaitza.
Lehen momentutik azaldu genuen, nahiz eta Gobernuaren borondate onenarekin egin, ez zela nahikoa izango ez enplegua sortzeko eta ezta zegoena mantentzeko, eta okertzea nahiago izango genuke, baina datuek erakusten dute denborak arrazoia eman digula.
Lan merkatua bere osotasunean aztertu behar da eta ardatz guztietatik eragin behar zaio, estrategia egoki bat definitzeko eta hori guztia da erreaktibatzeko plan horretan, bai Jaurlaritzan faltan botatzen duguna.
Hori alde batetik eta bestetik harturiko neurrien artean kontraesanak handiak direla.
Sektore ezberdinetan ez ditugu ikusten estrategia definituak eta koordinatuak daudenik, lehenengo sektoretik hasita eta zerbitzu sektorean bukatuta. Jaurlaritzak ez du ehun industriala bere osotasunean aztertuta politika industrial zehatz bat egiteko.
Baina larriagoa iruditzen zaiguna da eredu publikoan, administrazioan ere enplegua suntsitzen ari dela. Jaurlaritzak hartutako neurriekin jaurnaldiaren luzapenarekin, esate baterako, eta hori bai izan dela hemen hartutako neurria, baina ez bakarra, zerbitzu publikoen externalizazioekin eta abar.
Eta kontraesanak ere ekonomia erreaktibatzeko lehenengo arauarekin kontrajarrian sartzen dena, dirua esku aldatzearekin, hau da, pertsonen erosmen ahalmena gero eta baxuagoa baldin bada, eta norbanako behar izanak asetzeko dirua ere ez badu, merkataritzan eragin zuzena izango du. Batez ere, merkatari txikiari eragingo du zuzenean, jarduera ekonomiko honetan enplegua galtzen.
Eta honekin batera, burura etortzen zait langile publikoekin erosmen ahalmena galerarekin harreman zuzena duela.
Baina arazo honek ez die bakarrik langile publikoek eragin. Enpresa pribatuetan ere sektore lan hitzarmena ez aplikatzeagatik lan baldintzak kaskartzearen ondorioz, erosmen ahalmenaren galera jasatzen dute.
Eta idei honen harira, gizartean sortzen ari den ezberdintasuna gehien dutenek gero eta gehiago dute eta gutxiago dutenek, gero eta gutxiago dute. Hori salatu nahi dugu, dirua esku gutxi batzuetan gelditzen ari dela, alegia.
Enpleguaren gaia bere osotasunean hartu beharreko gaia da eta kalitatezko enplegua sortzeko ere zeharkako neurriak hartu beharko dira, dagoen lana banatzea, esaterako.
Horrez gain, helburu hori lortzeko neurriak hartu behar dira. Politika industriala zehaztu eta administrazioa ere enpleagatzaile den neurrian, sortzen duen enplegua kalitatezko enplegua izango dela bermatu behar du.
Aburto jaunak iragarri zuen hainbat moldaketa egingo zirela enplegua erreaktibatzeko planean. Espero dugu norabide horretatik joatea.
Besterik gabe. Eskerrik asko.